KIRJALLINEN KYSYMYS E-3375/01

esittäjä(t): Gerhard Schmid (PSE) komissiolle

(7. joulukuuta 2001)

Aihe: Neuvoston asetus tiettyihin henkilöihin ja yhteisöihin kohdistuvista erityisistä pakkotoimenpiteistä kansainvälisen terrorismin torjumiseksi

Komissio esitti parlamentille 2. lokakuuta 2001 ehdotuksen asetukseksi tiettyihin henkilöihin ja yhteisöihin kohdistuvista erityisistä pakkotoimenpiteistä kansainvälisen terrorismin torjumiseksi. Parlamentti hyväksyi sen tarkistuksin jo 4. lokakuuta 2001 pitämässään istunnossa. Asetuksen liitteenä on luettelo 27 henkilöstä, yhteisöstä ja laitoksesta, joiden varat on määrä jäädyttää.

Kysyn komissiolta:

1. Onko komissio laatinut tämän luettelon omien tietojensa perusteelta, vai toimitettiinko luettelo sille, ja jos toimitettiin, niin kuka sen toimitti?

2. Oliko luettelon liitteenä aineistoa, jotka mahdollistavat varmentamisen, ja jos oli, mitä aineistoa ja keneltä se oli peräisin?

Christopher Pattenin komission puolesta antama vastaus

(5. helmikuuta 2002)

Yhdysvaltoihin 11. syyskuuta 2001 tehdyn terrori-iskun jälkitunnelmissa Yhdysvaltojen hallitus nimesi 27 henkilöä, yhteisöä ja laitosta sekä kehotti toimiin kyseisten yhteisöjen ja laitosten varojen jäädyttämiseksi ja näille tapahtuvan varojen toimittamisen estämiseksi. Huomattuaan, että voimassa oleva lainsäädäntö ei sallinut kyseisiä toimia, komissio teki ehdotuksen uudeksi lainsäädännöksi 2. lokakuuta 2001. Yhdysvaltoja pyydettiin toimittamaan lisätietoja, mutta lainsäädännön laajentamisen kiireellisyyden vuoksi 27 henkilön, yhteisön ja laitoksen luettelo liitettiin ehdotukseen.

Komissio haluaa kiittää parlamenttia vielä kerran erittäin tehokkaasta tutkimustyöstä ja 2. päivä lokakuuta 2001 tehtyä ehdotusta koskevasta nopeasta lausunnosta(1).

Saatuaan tiedon tilanteesta Yhdysvaltojen hallitus toimitti 27 henkilön, yhteisön ja laitoksen luettelon Yhdistyneiden Kansakuntien (YK) turvallisuusneuvoston komitealle Afganistanin vastaisista pakkotoimenpiteistä päättämistä varten. Komitea hyväksyi luettelon 8. lokakuuta 2001. Afganistaniin suuntautuvan tiettyjen tavaroiden ja palvelujen viennin kieltämisestä, Afganistanin Talebania koskevien lentokiellon ja varojen ja muiden rahoituksen lähteiden jäädyttämisen laajentamisesta ja asetuksen (EY) N:o 337/2000(2) kumoamisesta 6 päivänä maaliskuuta 2001 annettua neuvoston asetusta (EY) N:o 467/2001 noudattaakseen komissiolla oli velvollisuus julkistaa luettelo(3).

Voi vaikuttaa siltä, että koska 27:ää henkilöä, yhteisöä ja laitosta koskevat toimenpiteet myötäilivät neuvoston asetusta (EY) N:o 467/2001, uusi lainsäädäntökehys ei olisi ollut tarpeen. Komissio kuitenkin päätti pitäytyä ehdotuksessaan lähinnä siksi, että neuvoston asetuksella (EY) N:o 467/2001 luodaan perusta Talebaniin tai Al-Qaida-järjestöön kuuluviin tai niihin yhteydessä oleviin henkilöihin, yhteisöihin ja laitoksiin kohdistuville toimille vain siinä laajuudessa kuin asiaa koskevat YK:n turvallisuusneuvoston päätöslauselmat sen sallivat. Asetus ei näin ollen ole riittävä perusta toimenpiteille, joilla pyritään estämään terroristien ja näiden kannattajien toimia muissa maissa ja olosuhteissa. Tämän seurauksena komission ehdotusta muutettiin 30. marraskuuta 2001(4). Tällöin ei kuitenkaan laadittu uutta luetteloa henkilöistä, yhteisöistä ja laitoksista, joiden varat on määrä jäädyttää, koska neuvosto oli jo päättänyt, että henkilöiden, yhteisöjen ja laitosten luettelosta päätettäisiin yhteistä ulko- ja turvallisuuspolitiikkaa koskevien osien yhteydessä.

Joulukuun 13. päivänä 2001 parlamentti julkisti päätöslauselmansa asetusluonnoksesta, joka ei sisältänyt toimenpiteiden kohteena olevien henkilöiden, yhteisöjen ja laitosten luetteloa. Joulukuun 27. päivänä 2001 neuvosto hyväksyi 27 päivänä joulukuuta 2001 annetun neuvoston

asetuksen (EY) N:o 2580/2001 tiettyihin henkilöihin, yhteisöihin ja laitoksiin kohdistuvista erityisistä rajoittavista toimenpiteistä terrorismin(5) torjumiseksi ja julkisti alustavan, asetuksessa (27. joulukuuta 2001(6) tehty neuvoston päätös 2001/927/EY) määritettyjen menettelyjen perusteella laaditun luettelon. Samalla se hyväksyi päätöslauselman 1373(2001) hyväksyvän yhteisen kannan 2001/930/YUTP(7) ja päätöslauselman 2001/931/YUTP(8), jolla luodaan perusta Euroopan yhteisön perustamissopimuksen 60 artiklaan (entinen 73 artiklan g alakohta) ja 301 artiklaan (entinen 228 artiklan a alakohta) perustuvalle yhteisön lainsäädännölle.

(1) KOM(2001) 569. Lokakuun 4. päivänä 2001 annettu lausunto.

(2) EYVL L 67, 9.3.2001.

(3) Neuvoston asetusta (EY) N:o 467/2001 toisen kerran muuttava neuvoston 11. lokakuuta 2001 annettu asetus (EY) N:o 1996/2001, EYVL L 271, 12.10.2001.

(4) KOM(2001) 713.

(5) EYVL L 344, 28.12.2001.

(6) EYVL L 344, 28.12.2001.

(7) EYVL L 344, 28.12.2001.

(8) EYVL L 344, 28.12.2001.